Pressemelding fra Folkeakademienes Landsforbund
Kontakt: Generalsekretær Pål H. Djuve: 22 68 22 06
www.folkeakademiet.no
22.06.2006 

Hedersdiplom til Ivanir Hasson Olsen

Ivanir Hasson Olsen fra Atrå i Telemark fikk på landsmøtet til Folkeakademienes Landsforbund i helgen tildelt Folkeakademiets hedersdiplom for sitt frivillige arbeid innen kultur og folkeopplysning.

Ivanir Hasson Olsen har sittet i landsstyret i perioden 2002-2006. Hun kom inn i Folkeakademiet alt tidlig på 1990-tallet og ble etter kort tid leder i Folkeakademiet Atrå (nå Folkeakademiet Austbygde Foredragslag) i Telemark. Noen år etter ble hun tillitsvalgt leder i Folkeakademiet Telemark i 2 år. Hun var også en periode daglig leder for Folkeakademiet Telemark. Ivanir førte noe nytt med seg inn i landsstyret. I og med at hun selv er utøvende kunstner hadde hun stor kunnskap om kunstnernes situasjon og hvordan disse så på Folkeakademiet. 

Ivanir Hasson Olsen har arbeidet for Folkeakademiets målsetning lokalt, på distriktsnivå og i landsstyret på en fin og god måte alle disse årene. Hun har bidratt til å skape et levende lokalmiljø med både kulturelle, kunstneriske og folkeopplysende arrangementer. Hun har arbeidet utrøttelig for å skape økt trivsel i eget nærmiljø, og til beste for laget sitt.

Søndag 18. juni overrakte derfor styreleder i Folkeakademienes Landsforbund, Irene Bergsnev, hedersdiplom til Ivanir Hasson Olsen som takk for mangeårig innsats, i tillegg til å understreke betydningen av frivillig arbeid både for lokalsamfunnet og for Folkeakademiet som frivillig organisasjon. 

Foto: www.folkeakademiet.no/presse
For mer informasjon om Folkeakademiet, besøk www.folkeakademiet.no